DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT TAD-DISPOŻIZZJONIJIET DWAR L-ITTESTJAR TAL-ANNIMALI MOGĦTIJA FIR-REGOLAMENT (KE) Nru 1223/2009 DWAR IL-PRODOTTI KOŻMETIĊI Li jakkumpanja d-dokument Il-Komunikazzjoni mill-Kummissjoni lill-Parlament Ewropew u lill-Kunsill dwar il-projbizzjoni tal-ittestjar tal-annimali u tal-kummerċjalizzazzjoni u dwar is-sitwazzjoni attwali fir-rigward ta' metodi alternattivi fil-qasam tal-prodotti kożmetiċi /* SWD/2013/067 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT TAD-DISPOŻIZZJONIJIET DWAR L-ITTESTJAR TAL-ANNIMALI MOGĦTIJA FIR-REGOLAMENT (KE) Nru 1223/2009 DWAR IL-PRODOTTI KOŻMETIĊI Li jakkumpanja d-dokument Il-Komunikazzjoni mill-Kummissjoni lill-Parlament Ewropew u lill-Kunsill dwar il-projbizzjoni tal-ittestjar tal-annimali u tal-kummerċjalizzazzjoni u dwar is-sitwazzjoni attwali fir-rigward ta' metodi alternattivi fil-qasam tal-prodotti kożmetiċi Introduzzjoni Id-Direttiva dwar il-Prodotti Kożmetiċi[1] tipprevedi t-tneħħija gradwali tal-ittestjar tal-annimali għall-prodotti kożmetiċi. Sabiex jiġu ssodisfati r-rekwiżiti tad-Direttiva, f'Settembru 2004 daħlet fis-seħħ projbizzjoni tal-ittestjar tal-annimali ta' prodotti kożmetiċi lesti u f'Marzu 2009 daħlet fis-seħħ projbizzjoni tal-ittestjar fuqhom ta’ ingredjenti jew taħlitiet ta' ingredjenti. Sabiex jiġu ssodisfati r-rekwiżiti tad-Direttiva, minn Marzu 2009 ġiet ukoll ipprojbita, fl-UE, il-kumerċjalizzazzjoni ta’ prodotti kożmetiċi u ingredjenti tagħhom li jkunu ġew ittestjati fuq l-annimali, irrispettivament mill-oriġini ta' dawn il-prodotti. Din il-projbizzjoni tal-kummerċjalizzazzjoni tapplika għall-effetti kollha fuq is-saħħa tal-bniedem li għandhom jiġu ttestjati biex tintwera s-sikurezza tal-prodotti kożmetiċi, ħlief għal dawk l-aktar kumplessi (it-tossiċità ta' dożi ripetuti, inklużi s-sensitizzazzjoni tal-ġilda u l-karċinoġeniċità, it-tossiċità għar-riproduzzjoni u t-tossikokinetika), li għalihom il-leġiżlatur estenda l-iskadenza sa Marzu 2013. Il-valutazzjoni tal-iskadenza tal-projbizzjoni tal-kummerċjalizzazzjoni fl-2013 hija prevista fid-Direttiva dwar il-Prodotti Kożmetiċi nnifisha. L-Artikolu 4a (2.3) tad-Direttiva dwar il-Prodotti Kożmetiċi jobbliga lill-Kummissjoni tistudja l-progress u l-konformità mal-iskadenzi tal-implimentazzjoni fir-rigward tal-ittestjar tal-annimali u tagħti rendikont ta' dan lill-Parlament Ewropew u lill-Kunsill. B'mod partikolari, id-Direttiva tipprevedi li jekk ma jiġux żviluppati u vvalidati alternattivi għall-ittestjar tal-annimali fir-rigward tal-punti tat-tmiem koperti mill-projbizzjoni tal-kummerċjalizzazzjoni tul l-2013 sad-data ta' implimentazzjoni tal-2013, il-Kummissjoni għandha tinforma lill-Parlament Ewropew u lill-Kunsill b'dan u tressaq proposta leġiżlattiva. Dawn id-dispożizzjonijiet ma tbiddlux bit-tfassil mill-ġdid tad-Direttiva dwar il-Prodotti Kożmetiċi permezz tar-Regolament (KE) Nru 1223/2009[2]. Mill-11 ta' Lulju 2013, ir-Regolament dwar il-Prodotti Kożmetiċi se jirrevoka d-Direttiva dwar il-Prodotti Kożmetiċi, u kwalunkwe proposta se temenda biss ir-Regolament dwar il-Prodotti Kożmetiċi. Il-Kummissjoni mmonitorjat il-progress fl-iżvilupp ta’ metodi alternattivi għall-ittestjar tal-annimali fuq bażi annwali u ppreżentat ir-rapport finali tagħha lill-Parlament Ewropew u lill-Kunsill[3] fit-13 ta' Settembru 2011. Hi tikkonkludi li l-alternattivi għall-ittestjar tal-annimali fir-rigward tal-punti tat-tmiem rilevanti se jkunu għadhom mhumiex disponibbli fl-2013. Huwa f'dan il-kuntest li l-impatti potenzjali tal-għażliet possibbli tal-politika fir-rigward tal-iskadenza tal-2013 qegħdin jiġu vvalutati. 1. Definizzjoni tal-problema Ilhom żmien twil isiru sforzi biex jispiċċa għal kollox l-użu tal-annimali għal skopijiet kożmetiċi. L-ewwel dispożizzjonijiet fir-rigward tal-projbizzjoni tal-kummerċjalizzazzjoni ta' ingredjenti kożmetiċi jew ta’ taħlitiet ta' ingredjenti ttestjati fuq l-annimali sabiex jiġu ssodisfati r-rekwiżiti tad-Direttiva ddaħħlu fid-Direttiva dwar il-Prodotti Kożmetiċi fl-1993, b'applikazzjoni prevista sal-1998, li mbagħad ġiet posposta tliet darbiet minħabba li l-metodi alternattivi kien għadhom mhumiex disponibbli. Id-dispożizzjonijiet preżenti ġew introdotti fl-2003. Kważi kull ċittadin Ewropew juża għadd kbir ta' prodotti kożmetiċi ta’ kuljum, mis-sapun, sax-xampù, il-prodotti tal-kondizzjonament tax-xagħar, id-deodorants, it-tutpejst, il-krema għat-tqaxxir tal-leħja, il-prodotti għal wara t-tqaxxir tal-leħja, il-prodott għat-tindif tal-wiċċ, il-fwieħa, il-mejkapp u firxa sħiħa ta' prodotti oħrajn. L-objettiv tal-leġiżlazzjoni dwar il-prodotti kożmetiċi huwa, minn naħa waħda, li jiġi żgurat li s-saħħa tal-konsumatur ma titpoġġiex f'riskju bl-użu ta' dawn il-prodotti u, min-naħa l-oħra, li jiġi żgurat li dawn il-prodotti jiċċirkulaw b'mod ħieles fl-Unjoni. Sabiex jintlaħaq dan l-għan, il-persuna responsabbli għandha twettaq valutazzjoni tas-sikurezza, li tinkludi studju tal-karatteristiċi intrinsiċi tal-ingredjenti kollha li jkun fih il-prodott. Għadd ta' punti tat-tmiem ewlenin għas-saħħa tal-bniedem jeħtieġ li jiġu indirizzati f'din il-valutazzjoni, bħal jekk l-ingredjent jistax jikkawża allerġiji jew jagħmel ħsara lis-saħħa jekk jintuża ripetutament. Xi wħud mill-mistoqsijiet li jeħtieġ jiġu indirizzati fil-valutazzjoni tas-sikurezza dal-ħin jistgħu jitwieġbu biss jekk wieħed joqgħod fuq dejta tossikoloġika miksuba mill-ittestjar tal-annimali. Skont is-sejbiet tal-Kummissjoni, sal-2013 se jkunu għadhom ma sarux disponibbli metodi alternattivi biex dawn it-testijiet jiġu ssostitwiti. Fil-qosor, il-problema għaldaqstant hija li l-projbizzjoni tal-kummerċjalizzazzjoni se tibda tapplika mill-11 ta' Marzu 2013 mingħajr m’hu se jkun hemm metodi alternattivi sħaħ. Skont il-leġiżlazzjoni dwar il-prodotti kożmetiċi, il-prodotti kożmetiċi li huma sikuri għall-użu mill-bniedem biss jistgħu jitqiegħdu fis-suq. Minħabba f’hekk, l-ingredjenti li ma għandhomx biżżejjed pakketti ta' dejta u li għalihom is-sikurezza mhijiex stabbilita, mhumiex se jitħallew jitqiegħdu fis-suq, u dan se jwassal għal aċċess imnaqqas għal ingredjenti ġodda u fl-aħħar mill-aħħar għal prodotti innovattivi. 1.1. Sussidjarjetà L-użu tal-kompetenzi tal-Unjoni huwa rregolat mill-prinċipji tas-sussidjarjetà u tal-proporzjonalità (l-Artikolu 5 tat-TUE). Il-leġiżlazzjoni attwali tal-UE dwar il-prodotti kożmetiċi hija bbażata fuq l-Artikolu 114 tat-TFUE (li qabel kien l-Artikolu 95 tat-TKE) u l-għan tagħha huwa li tiżgura livell għoli ta' protezzjoni tas-saħħa tal-bniedem kif ukoll il-funzjonament tajjeb tas-suq intern. Id-Direttiva u r-Regolament dwar il-Prodotti Kożmetiċi jarmonizzaw b'mod eżawrjenti r-regoli dwar is-sikurezza tal-prodotti kożmetiċi mqiegħda fis-suq tal-Komunità għall-konsumaturi. Għaldaqstant, it-tibdiliet f'dan il-qafas legali jistgħu jinkisbu biss permezz ta' azzjoni tal-Komunità. Il-projbizzjoni tal-kummerċjalizzazzjoni tindirizza direttament il-moviment ħieles tal-prodotti kożmetiċi fl-Unjoni. Dan huwa diġà suġġett għal-leġiżlazzjoni armonizzata u ma jistax jiġi indirizzat fil-livell tal-Istati Membri. Għalhekk jista' jinkiseb biss fil-livell tal-Unjoni. 2. Objettivi L-objettiv ġenerali huwa li jiġi żgurat il-funzjonament tajjeb tas-suq intern u li jinżamm livell għoli ta' protezzjoni tas-saħħa tal-bniedem, filwaqt li jitqiesu bis-sħiħ ir-rekwiżiti marbutin mal-benesseri tal-annimali. Għalhekk, l-objettivi speċifiċi li ġew segwiti huma marbutin, minn naħa waħda, mal-funzjonament tas-suq intern (l-objettivi speċifiċi 1 u 2, l-Artikolu 114 tat-TFUE) u, min-naħa l-oħra, mal-objettiv tal-benesseri tal-annimali (l-objettivi speċifiċi 3 u 4, l-Artikolu 13 tat-TFUE): · li jinżammu s-sikurezza u l-għażla għall-konsumaturi (l-objettiv speċifiku 1 – Is-sikurezza u l-għażla għall-konsumaturi); · li jinżammu l-innovazzjoni u l-kompetittività tal-industrija Ewropea tal-prodotti kożmetiċi (l-objettiv speċifiku 2 – L-innovazzjoni u l-kompetittività); · li l-annimali jiġu pprovduti b'livell għoli ta' protezzjoni u benesseri (l-objettiv speċifiku 3 – Il-benesseri tal-annimali); · li jinżamm l-inċentiv għar-riċerka kontinwa dwar metodi alternattivi għall-ittestjar tal-annimali (l-objettiv speċifiku 4 – Ir-riċerka dwar metodi alternattivi). 3. Għażliet tal-politika L-għażliet tal-politika diskussi fil-valutazzjoni huma: Għażla 1: Xenarju bażi/L-ebda azzjoni Skont l-għażla 1, il-Kummissjoni ma tagħmilx proposta u l-projbizzjoni tal-kummerċjalizzazzjoni tidħol fis-seħħ fil-11 ta' Marzu 2013. Ir-raġunament wara din l-għażla huwa li dan hu l-aktar mod effettiv kif jinkiseb l-objettiv politiku ewlieni li wassal għad-dispożizzjonijiet attwali – li jintemm l-ittestjar tal-annimali għal skopijiet kożmetiċi. Għażla 2: Il-posponiment tal-iskadenza tal-2013 Skont l-għażla 2, l-iskadenza tiġi posposta. Tliet għażliet sekondarji ġew ikkunsidrati, li l-iskadenza tiġi posposta bi skadenza fissa, li l-iskadenza tiġi posposta għal ċerti punti tat-tmiem biss jew li l-iskadenza tiġi posposta mingħajr skadenza fissa. L-għażliet sekondarji kollha jsewgu r-raġunament li jinżamm l-objettiv globali li jintemm l-ittestjar tal-annimali għal skopijiet kożmetiċi. Huma jqisu s-sejba li l-alternattivi għadhom mhumiex disponibbli u għaldaqstant jagħmlu l-kisba tal-objettiv, b’xi mod jew ieħor, ħaġa li tiddependi mid-disponibbiltà tal-metodi alternattivi. L-għażla 2 (a) tipposponi l-applikazzjoni tal-projbizzjoni tal-kummerċjalizzazzjoni b'seba' snin, iż-żmien sa meta l-alternattivi għall-inqas għas-sensitizzazzjoni tal-ġilda mistennija jkunu disponibbli. L-għażla 2 (b) ukoll tipposponi l-iskadenza, imma tillimita l-posponiment biss għal dawk il-punti tat-tmiem li huma l-aktar meħtieġa biex tintwera s-sikurezza tal-prodotti kożmetiċi, jiġifieri s-sensitizzazzjoni tal-ġilda u d-doża ripetuta. L-għażla 2 (c) tipprevedi posponiment mingħajr skadenza fissa. Il-projbizzjoni tibda tapplika hekk kif l-alternattivi jsiru disponibbli fir-realtà. Ir-raġunament wara din l-għażla huwa li din tħalli lix-xjenza tagħti r-riżultati tagħha u li din issegwi loġika simili għal dik f'oqsma regolatorji oħrajn. Għażla 3: Iż-żamma tal-iskadenza u l-introduzzjoni ta’ mekkaniżmu addizzjonali ta' deroga L-għażla 3 tippermetti lill-manifatturi tal-prodotti kożmetiċi u tal-ingredjenti kożmetiċi jitolbu deroga mill-projbizzjoni tal-kummerċjalizzazzjoni għal ingredjenti jew taħlitiet ta' ingredjenti f'ċirkustanzi limitati. Id-deroga tingħata f'każ li l-ingredjent iġib innovazzjoni u benefiċċju sinifikanti għas-saħħa tal-konsumaturi, għall-benesseri tal-konsumaturi u/jew għall-ambjent. Kull każ se jiġi taħt l-iskrutinju tal-Kummissjoni u se jkun jeħtieġ li l-benefiċċji ta’ kull ingredjent ġdid jitqabblu mal-objettiv iddikjarat li jintemm l-ittestjar kollu tal-prodotti kożmetiċi fuq l-annimali. Peress li din tkun deroga, il-każijiet li fihom tingħata għandhom ikunu l-eċċezzjoni, u mhux ir-regola. Il-manifatturi jkollhom bżonn juru wkoll li d-dejta tossikoloġika meħtieġa għall-valutazzjoni tas-sikurezza mhijiex disponibbli u ma tistax tinkiseb bl-użu ta' metodi alternattivi għall-ittestjar tal-annimali. Iridu jingħataw dettalji dwar il-post propost għall-ittestjar, il-protokoll segwit, l-għadd ta’ annimali involuti u l-istandards tal-benesseri tal-annimali applikati. Ikun jeħtieġ li jiġi ssostanzjat l-impenn tal-manifatturi fir-rigward tal-investiment fir-riċerka għal metodi alternattivi u għandhom jiġu inklużi dispożizzjonijiet biex tiġi evitata d-duplikazzjoni tat-testijiet. F'dak li jikkonċerna l-proċedura, d-deroga tingħata fil-forma ta' Deċiżjoni tal-Kummissjoni wara li ssir konsultazzjoni mal-esperti adegwati. 4. Paragun tal-għażliet tal-politika u l-valutazzjoni tal-impatt tagħhom L-għażla 1 tkun l-aktar għażla effettiva fir-rigward tal-objettivi relatati mal-benesseri tal-annimali. Din twaqqaf l-użu tal-annimali għall-iskopijiet kożmetiċi tal-UE sa Marzu 2013. Dan ikun ifisser li subsett tal-15 000 sa 27 000 annimal li huma stmati li jintużaw għall-iskopijiet kożmetiċi tal-UE barra mill-UE fis-sena ma jibqax jintuża għal dan il-għan. L-għażla 1 mistennija żżomm jew saħansitra żżid ir-riċerka attwali dwar il-metodi alternattivi sempliċiment minħabba li, f'bosta każijiet, mhux se jkun possibbli li jitpoġġew ingredjenti kożmetiċi ġodda fis-suq jekk l-alternattivi ma jkunux disponibbli. Għaldaqstant dan ikollu effetti li jmorru lil hinn mil-leġiżlazzjoni dwar il-prodotti kożmetiċi u lil hinn mill-UE peress li jista' jaġixxi bħala aċċeleratur kritiku fl-iżvilupp ta' approċċi ġodda għall-valutazzjoni tar-riskju għall-bniedem. Mhumiex mistennija impatti speċifiċi fuq is-sikurezza tal-konsumaturi mill-għażla 1. F'każ li ma jkunx hemm biżżejjed dejta disponibbli dwar ċerti ingredjenti, il-prodotti li jinkludu t-tali ingredjenti ma jkunux jistgħu jitpoġġew fis-suq. Madankollu, l-għażla 1 jista' jkollha ċerti impatti ekonomiċi u soċjali negattivi. Din tista’ twassal għal aċċess aktar imnaqqas għall-ingredjenti kożmetiċi, peress li l-ingredjenti li għalihom ma jkunx hemm biżżejjed pakketti tad-dejta ma jkunux jistgħu jitqiegħdu fis-suq jew ma jkunux jistgħu jiġu difiżi. Dan in-nuqqas ta' ingredjenti u ta’ innovazzjoni tal-prodotti jista' jwassal għal ċertu telf tal-kompetittività tal-industrija tal-prodotti kożmetiċi. Huwa stmat mill-partijiet interessati tal-industrija li l-kumpaniji l-kbar se jkollhom telf globali sinifikanti fil-fatturat u fil-profittabbiltà, bit-telf ivarja minn 3 sa 20 % fuq terminu qasir taż-żmien (mill-2013 sal-2015), minn 7 sa 20 % fuq terminu medju taż-żmien (mill-2015 sal-2018) u minn 1 sa 25 % fit-tul (fl-2018 u lil hinn minn dik is-sena). Inqas kompetittività tista' taffettwa wkoll lill-impjiegi. Il-partijiet interessati tal-industrija jistennew tnaqqis kbir tal-persunal li jaħdem fir-riċerka u fl-iżvilupp, li fl-agħar każ jista’ jkun ta’ ammont sa 8 000 ruħ, kif ukoll tnaqqis tal-persunal li jaħdem f’oqsma oħrajn. Madankollu, ta’ min jenfasizza li dawn iċ-ċifri huma biss stimi min-naħa tal-partijiet interessati tal-industrija. Il-manifatturi tal-prodotti kożmetiċi li jaħdmu bit-tikketta "Leaping Bunny", li b’hekk diġà mhumiex qed jiddependu fuq l-ittestjar tal-annimali wara ċerti dati ta' skadenza, jikkunsidraw li l-impatti ekonomiċi jistgħu jkunu pożittivi. L-industrija tal-prodotti kożmetiċi tista' tkun kapaċi tpatti wkoll għal dawn l-effetti b'approċċi oħrajn għall-innovazzjoni. L-għażla 2 tkun l-inqas waħda effettiva fir-rigward tal-objettivi tal-benesseri tal-annimali, peress li din twassal biex l-annimali jkomplu jintużaw għal skopijiet kożmetiċi. Filwaqt li żżomm l-objettiv globali li jintemm l-ittestjar tal-annimali, din tipposponi t-tmiem tiegħu għal wara l-2013. Taħt l-għażla 2 (a), dan ikun ifisser li l-15 000 sas-27 000 annimal ikomplu jintużaw għas-seba' snin li ġejjin. Taħt l-għażla 2 (b), jintużaw inqas annimali peress li l-posponiment ma jkoprix ċerti testijiet, u x'aktarx li l-għadd ta’ annimali li jintuża jkun madwar 12 % inqas milli hu llum. Taħt l-għażla 2 (c), ma jkun hemm l-ebda data ta' skadenza fissa għall-użu annwali ta' 15 000 sa 27 000 annimal, imma ċ-ċifri se jonqsu fil-futur meta l-alternattivi jsiru disponibbli. Madankollu, l-għażla 2 m’hu se jkollha l-ebda impatt ekonomiku u soċjali negattiv jewinkella jkollha biss impatt negattiv limitat ħafna. Taħt l-għażla 2, bażikament tinżamm is-sitwazzjoni attwali, li hija sitwazzjoni li ppermettiet lill-industrija Ewropea tal-prodotti kożmetiċi tkun il-bażi ta’ xi wħud mid-ditti tal-prodotti kożmetiċi l-aktar avvanzati u lussużi u tirreżisti, fil-biċċa l-kbira tagħha, il-kriżi ekonomika. L-għażla 3 se jkollha impatti fuq il-benesseri tal-annimali li jkunu aħjar minn dawk tal-għażla 2, imma li jkunu agħar minn dawk ideali. Din se twassal għall-possibbiltà li jintalbu derogi u, għaldaqstant, se twassal biex, wara l-2013, f'għadd ta' każijiet, isir ittestjar barra mill-UE għall-iskopijiet kożmetiċi tal-UE. L-għadd ta' annimali li fuqhom ikun hemm impatt se jkun jiddependi minn kemm-il darba tingħata deroga bħal din. Bħala minimu, madwar 100 annimal se jintużaw għal kull deroga. Jekk wieħed jassumi li se jingħataw bejn 10 u 15-il deroga fis-sena, dan ikun ifisser li se jintużaw bejn 1 000 u 1 500 annimal. Fir-rigward tal-impatti ekonomiċi u soċjali, l-għażla 3, filwaqt li twassal għal sitwazzjoni simili għal dik tal-għażla 1, tista' ttaffi l-impatti possibbli billi tippermetti l-introduzzjoni tal-ingredjenti u l-innovazzjonijiet tal-prodotti l-aktar importanti li huma ta’ benefiċċju partikolari għall-konsumaturi. Madankollu, l-applikazzjoni operattiva tal-Għażla 3 se tkun ta’ sfida, peress li kull deroga se tkun teħtieġ deċiżjonijiet diffiċli u kontroversjali mill-Kummissjoni, b'mod partikolari dwar jekk il-benefiċċju potenzjali tal-prodott kożmetiku jkunx sinifikanti u għaldaqstant jiġġustifika l-ittestjar tal-annimali jew le. B’mod ġenerali, il-valutazzjoni kwantitattiva tal-għażliet differenti tiffaċċja limitazzjonijiet fir-rigward tal-objettiv tal-benesseri tal-annimali, peress li l-għadd totali ta’ annimali involuti huwa relattivament baxx meta mqabbel ma' setturi oħrajn u peress li huwa diffiċli li wieħed imur lil hinn mill-istimi globali biex jikkwantifika d-differenzi fl-ammont ta’ annimali użati fl-għażliet differenti. Fir-rigward tal-objettivi tas-suq intern, filwaqt li se jkun hemm inqas aċċess għall-ingredjenti eżistenti u għal ingredjenti ġodda u x'aktarx li dan se jwassal għal impatti ekonomiċi u soċjali, jibqa’ estremament diffiċli li wieħed jikkwantifikahom. Il-partijiet interessati kkonċernati kollha għandhom l-istess objettiv globali – li jtemmu t-testijiet tal-prodotti kożmetiċi fuq l-annimali. L-ebda waħda mill-partijiet interessati ma għandha interess fl-ittestjar tal-annimali fih innifsu, minbarra l-interess fih bħala għodda li tiżgura s-sikurezza tal-konsumaturi u turi t-tali sikurezza. Fil-fatt, il-metodi alternattivi jistgħu jkunu ta' benefiċċju għall-industrija. Madankollu, matul il-proċess ta' konsultazzjoni, il-partijiet interessati ma qablux fil-fehmiet tagħhom dwar x'jista' jsir f'każijiet fejn l-alternattivi ma jkunux disponibbli. Il-partijiet interessati li kienu favur il-benesseri tal-annimali ħadu pożizzjoni ċara kontra kull proposta fir-rigward tal-iskadenza tal-2013, kemm jekk din tkun posponiment tal-iskadenza u kemm jekk din tkun l-introduzzjoni ta' mekkaniżmu ta' deroga. Din il-pożizzjoni hija bbażata fuq prinċipji ta' etika. Il-partijiet interessati tal-industrija enfasizzaw il-fatt li huma jistennew impatti negattivi sinifikanti fuq id-disponibbiltà tal-ingredjenti, fuq l-innovazzjoni tal-prodotti u fuq il-kompetittività tagħhom mill-iskadenza tal-2013 'il quddiem u għaldaqstant b’mod ġenerali appoġġaw il-posponiment tal-iskadenza. Madankollu, il-partijiet interessati tal-industrija għarfu li – bħala pożizzjoni alternattiva f'każ li l-Kummissjoni ma tipproponix posponiment – deroga tkun tippermetti tal-inqas aċċess għall-ingredjenti li jkunu l-aktar innovattivi u ta' benefiċċju. L-għażliet 1 u 2 ma jżidu l-ebda spiża amministrattiva addizzjonali speċifika għall-industrija, għall-Istati Membri u għall-Kummissjoni. L-għażla 3 madankollu żżid l-ispejjeż amministrattivi fil-livell tal-industrija u tal-Kummissjoni. Għall-industrija, dawn l-ispejjeż se jinħolqu minħabba l-preparazzjoni u s-segwitu ta' fajl ta' deroga u huma stmati li jkunu ta’ madwar EUR 15 000 għal kull fajl. Barra minn hekk, għal kull applikazzjoni, il-kumpanija jkollha turi impenn finanzjarju favur ir-riċerka ta' metodi alternattivi. Se jinħolqu spejjeż ukoll għall-Kummissjoni, peress li din se tkun teħtieġ iktar riżorsi sabiex tivvaluta t-talbiet għad-derogi. Jekk wieħed jassumi li se jiġu ttrattati bejn 10 u 15-il deroga fis-sena, huwa stmat li se jkunu meħtieġa żewġ persuni impjegati full-time. 5. Konklużjonijiet, monitoraġġ u evalwazzjoni Ir-rapport ma jirrakkomandax għażla ppreferuta. Huwa jagħraf li l-għażla hija waħda politika. Sabiex jiżguraw li jkun hemm il-monitoraġġ, id-Direttiva u r-Regolament dwar il-Prodotti Kożmetiċi jipprevedu mekkaniżmu ta' rrappurtar regolari lill-Parlament Ewropew u lill-Kunsill. Barra minn hekk, il-kwistjonijiet tal-implimentazzjoni u tal-infurzar se jiġu rriveduti fid-diversi fora li diġà jeżistu, bħall-Kumitat dwar il-Prodotti Kożmetiċi, il-Grupp ta' Ħidma dwar il-Prodotti Kożmetiċi u l-Pjattaforma tal-Awtoritajiet Ewropej ta' Sorveljanza tas-Suq (PEMSAC). [1] Id-Direttiva tal-Kunsill tas-27 ta’ Lulju 1976 dwar l-approssimazzjoni tal-liġijiet tal-Istati Membri li għandhom x’jaqsmu mal-prodotti kożmetiċi, ĠU L 262, 27.9.1976, p. 169. [2] Ir-Regolament (KE) Nru 1223/2009 tal-Parlament Ewropew u tal-Kunsill tat-30 ta'Novembru 2009 dwar il-prodotti kożmetiċi; ĠU L 342, 22.12.2009, p. 59. [3] Rapport dwar l-Iżvilupp, il-Validazzjoni u l-Legalizzazzjoni ta' Metodi Alternattivi għall-Ittestjar tal-Annimali fil-Qasam tal-Prodotti Kożmetiċi (2009), 13.9.2011, COM(2011) 558 finali